પુરુષોત્તમદાસ ટંડન કોંગ્રેસ પક્ષના પ્રમુખ બને તે વાત સામે પોતાને શા માટે વાંધો છે તે વિશે નેહરુએ ૨૭/૨૮ ઑગસ્ટ, ૧૯૫૦ના રોજ સરદારને એક પત્ર લખીને બે કારણ જણાવ્યાં: (પહેલું કારણ એ કે) મારા મતે જે તદ્દન ખોટી અને નુકસાનકારક છે એવી નીતિ છેલ્લાં બે વર્ષથી ટંડન અનુસરી રહ્યા છે અને હજી પણ અનુસરે છે અને જો તેઓ ચૂંટાઈ આવે તો નિઃશંકપણે એ નીતિને પ્રોત્સાહન મળે… બીજું, પરસ્પર વિરોધી નીતિઓ વચ્ચેના સંઘર્ષરૂપે આ ચૂંટણી બનતી જતી હતી અને તેમાંની એક નીતિના પ્રતીક રૂપ ટંડન બની ગયા હતા અને તેથી હિંદુ મહાસભા અને આર. એસ. એસ. નાં તત્ત્વો તેમને વ્યાપક ટેકો આપી રહ્યા હતા.